ועדת העלייה, הקליטה והתפוצות, כנסת 18, פרוטוקול מספר 25, 2009-07-21 09:00

ליה שמטוב: בוקר טוב לכולם.

ליה שמטוב: היום בוועדה נדון על נושא מתן זכויות עולים מתימן ולהשוות את הזכויות לזכויות שקיבלו עולי אתיופיה בתחום קבלת מענקי משכנתא.

ליה שמטוב: מכבד אותנו היום השר משולם נהרי שהוא שר לענייני חברה ומורשת ישראל.

ליה שמטוב: הוא מכיר את הסוגיה.

ליה שמטוב: הוא גם בעבר וגם היום עושה רבות לעזור לעולי תימן ולא רק לעולי תימן, גם לעולים מחבר העמים וגם לעולי אתיופיה אבל היום הנושא זה עולי תימן.

ליה שמטוב: שרת הקליטה סופה לנדבר ביקשה שנדון על הנושא כי מאז התחלת הקדנציה היא בדקה שבאמת עולי תימן לא מקבלים את המענקים שקיבלו בעבר.

ליה שמטוב: כידוע בין השנים 1993 עד 2003 קיבלו עולים חדשים מתימן מענקי משכנתא וב-2003 ביטלה הממשלה את המענקים.

ליה שמטוב: פה מדובר על קבוצה קטנה של עולים שגרה במרכזי הקליטה וגם על קבוצה לא גדולה שגרה עדיין בתימן ואנחנו היום נדון איך אפשר לעזור לאלה שגרים פה בישראל וגם למשפחות שנשארו שם ואיך אפשר להביא אותן ארצה.

ליה שמטוב: מדובר במשפחות שעסקו בחקלאות, במכירת בשר ועיזים.

ליה שמטוב: זאת אומרת גם מי שהיום נמצא פה ועובד אז הוא לא מרוויח את הסכום הנדרש, מרוויחים כנראה משכורת מינימום ואין להם את האפשרות לרכוש את הבית בתנאים כמו שהיום בנק נותן וגם להחזיר את המשכנתא בתנאים האלה.

ליה שמטוב: גם מדובר על קבוצה שצריכה לגור בקרבת המשפחה, המכירים שלהם כדי להשתלב וכדי שהמשפחה והחברים והקהילה יעזרו להם.

ליה שמטוב: אני אבקש מהשר משולם נהרי, הוא מכיר יותר ממני את הנושא, להתייחס לזה.

ליה שמטוב: בבקשה.

משולם נהרי: בוקר טוב לכולם.

משולם נהרי: ברוכים הבאים לעולים מתימן.

משולם נהרי: יש פה כאלה שעלו לפני שלושה שבועות בערך.

משולם נהרי: הם מבינים עברית.

משולם נהרי: והרי בתימן דיברו בלשון הקודש.

שלמה גרפי: הם מדברים.

משולם נהרי: הם מדברים.

משולם נהרי: כבוד היושבת ראש אני הרבה לא יכול לדבר בנושא הזה ואני חייב לציין את זה בפתח הדברים שבנושא של יהודי תימן יש הרבה דברים שהשתיקה יפה להם ולא רצוי להפוך את זה לאיזשהו דיון ציבורי או להוציא את הדברים החוצה כיוון שעדיין מתרחשת פעילות והדברים יכולים מאוד להזיק.

משולם נהרי: צריך משנה זהירות.

משולם נהרי: אני בשיחות שלי היו לי כבר כמה פעמים הודגש שאם אנחנו רוצים לעזור ליהודי תימן אז מה שפחות לדבר זה יותר בריא.

משולם נהרי: אבל מאחר ויש איזושהי בעיה אקוטית על הנושא של הדיור, בנושא של המשכנתאות אז ביקשתי לזרז את הנושא הזה מפני שאנשים נמצאים בבעיה.

משולם נהרי: יש בעצם שתי בעיות.

משולם נהרי: קודם כל אלה שהגיעו שתהיה להם אפשרות לרכוש דירה.

משולם נהרי: אותם תנאים שישנם ליהודי אתיופיה.

משולם נהרי: אני לא מדבר על סל הקליטה, אני מדבר על נושא של משכנתאות.

משולם נהרי: שיהיה להם אותם תנאים כדי שיוכלו לרכוש דירה.

משולם נהרי: ודבר שני זה בעצם איתות לאותם שנמצאים בתימן ושיש לנו עניין כן להביא אותם לפה ולא שילכו למונסי לארצות הברית או לאיזשהו מקום.

משולם נהרי: שיבואו פה ארצה.

משולם נהרי: לאותת להם.

משולם נהרי: יש בזה בבחינת אמירה שאם הם יבואו לפה יהיה להם דיור, יוכלו להסתדר ונקבל אותם בזרועות פתוחות ונדאג להם לכל הצרכים.

משולם נהרי: בכל זאת זה חשש לבוא למקום שאין לך לא דירה.

משולם נהרי: אני אמרתי את זה ליושבת הראש אתמול.

משולם נהרי: יהודי תימן זו עלייה מיוחדת מפני שבאופייה שמרה על המסורת בקנאות בתימן.

משולם נהרי: מביאים אותם לפה למרכז קליטה, נמצאים בבאר שבע, דלת ליד דלת, בעוד שפה מקפידים קלה כבחמורה בכל הנושא של צניעות, בכל הנושא של קיום מצוות, בדלת השנייה אין כמעט כלום.

משולם נהרי: תרתי משמע.

משולם נהרי: גם מבחינת קיום מצוות וגם מבחינת הלבוש.

משולם נהרי: זה גורם לאי נוחות ואי נעימות.

משולם נהרי: לכן צריך מהר מאוד לקחת אותם ולשלב אותם בדיור בשכונות שהם רוצים שיוכלו לחיות ולשמור ולקיים את אורח החיים ששמרו עליו שנים רבות בתימן.

משולם נהרי: זה לא סוד שיש גורמים שפועלים בתימן לא להביא אותם לארץ.

משולם נהרי: משתי סיבות, קודם כל הסיבה הראשונה הם אומרים להם פה בארץ לא תוכלו לקיים מצוות כמו שאתם מקיימים בתימן.

משולם נהרי: לא תוכלו לשמור על היהדות, והדבר השני התנאים.

משולם נהרי: לכן אנחנו צריכים לתקוף את הבעיה מבחינת שני הדברים הללו.

משולם נהרי: גם לאפשר להם לשמור על קיום המצוות, על המסורת, כמו ששמרו, זאת אומרת לאפשר להם לגור בשכונות שהם יוכלו להמשיך לקיים את אורח החיים וגם לאפשר להם דיור.

משולם נהרי: שיהיה להם ביטחון שיש להם מקום.

משולם נהרי: מדובר במשפחות ברוכות ילדים.

משולם נהרי: אנחנו לא מדברים פה בכמות גדולה.

משולם נהרי: בעשור האחרון מדובר על כ-165 נפשות שעלו מתימן.

משולם נהרי: זה בערך 55 בתי אב.

משולם נהרי: נשארו כ-250 נפשות בתימן.

משולם נהרי: לא מדובר פה על כמות גדולה אבל חשוב מאוד להציל אותם.

משולם נהרי: מדובר פה במצב שהייתי מגדיר אותו כסכנה.

משולם נהרי: סכנה גם פיזית וגם רוחנית.

משולם נהרי: אני לא רוצה בכוונה להיכנס לפרטים ולא ראוי גם כן, לא רצוי.

משולם נהרי: אני מסיים במה שהתחלתי לא רצוי הרבה להיכנס לפרטים.

משולם נהרי: אבל אני רוצה להודות גם ליושבת ראש הוועדה וגם לוועדת שרים לענייני קליטה שהתכנסה אתמול שאני חבר בה וקיבלה החלטה לעשות הכול כדי להשוות את התנאים של העולים מתימן לעולים מאתיופיה.

משולם נהרי: גם הוועדה פה בראשות חברת הכנסת ליה שמטוב שיש לה לב פתוח ורצון כביר לעזור לכל הנושא של העלייה.

משולם נהרי: אנחנו עובדים בשיתוף פעולה גם עם עולים מרוסיה.

משולם נהרי: למרות שאני בא מיוצאי תימן אבל אני עושה את הכול כי עם ישראל זה עם אחד, עם חוצה גבולות.

משולם נהרי: אין שני עמים, כולנו עם אחד וצריך לעשות את הכול כדי לקבץ את הפזורה לארץ ישראל.

משולם נהרי: אז אני שוב מודה לך גברתי יושבת הראש ואשמח שתתקבל החלטה.

ליה שמטוב: תודה.

ליה שמטוב: השר נהרי, אתה יודע, אני לא דואגת היום.

ליה שמטוב: אתמול אולי דאגתי אבל היום כבר לא.

ליה שמטוב: למה?

ליה שמטוב: אם אני רואה שיושב פה חביב קצב, יושב פה יוסי אבוטבול, ישראל שוורץ ממשרד השיכון, אז אני חושבת שעם צוות כזה אנחנו נצא מפה היום עם המשכנתא המבורכת לכל חמישים המשפחות שנמצאות היום בארץ.

ליה שמטוב: לפני שאני אתן את זכות הדיבור לאנשים המכובדים ממשרדי הממשלה אז הייתי רוצה גם לברך מר שלמה גרפי ששנים רבות עוסק בזה ולהודות לך על כל העבודה שאתה עושה.

ליה שמטוב: בבקשה.

שלמה גרפי: קודם כל אני רוצה לברך את כבוד היושבת ראש.

שלמה גרפי: אני רוצה לציין שהיינו פה כבר 4 פעמים בוועדת העלייה והקליטה והיו החלטות על ידי כל הגורמים.

שלמה גרפי: הביצוע היה אפס.

שלמה גרפי: לא יצא מזה שום דבר.

שלמה גרפי: חוץ מלשבת ולדון כלום.

שלמה גרפי: אני מצטער שאני צריך להגיד את זה אבל זה המצב.

שלמה גרפי: היום המצב בתימן חמור מאוד.

שלמה גרפי: יש רדיפה של היהודים.

שלמה גרפי: זורקים עליהם אבנים.

שלמה גרפי: מאיימים עליהם.

שלמה גרפי: הרגו לא מזמן מישהו.

שלמה גרפי: הבחור הזה היה מאוים.

שלמה גרפי: גם הוא היה מאוים בתימן.

שלמה גרפי: אין פעילות של המשרדים.

שלמה גרפי: אני כתבתי לכל הגורמים.

שלמה גרפי: התרעתי בפני כל הגורמים, שום דבר.

שלמה גרפי: מגיע המכתב, לא שומעים יותר מאף אחד בנושא.

שלמה גרפי: המצב היום כל כך חמור שאפילו אלה שנמצאים בתימן פוחדים לעלות מפני ששמעו שהגישו תביעה נגד עולים שנמצאים באשקלון, שרוצים לסלק אותם ממרכז הקליטה, וזה מאוד משפיע בתימן העניין הזה.

שלמה גרפי: האנשים שיוצאים כבר בלית ברירה מאוימים.

שלמה גרפי: עכשיו יש בעיה שם, לא רוצים לשלם להם כסף תמורת הדירות שלהם בתימן.

שלמה גרפי: לא משלמים להם אפילו לא רבע מחיר.

שלמה גרפי: זורקים שם אבנים על היהודים שם.

שלמה גרפי: אני יכול להציג לכם סרט מה שקורה בתימן.

שלמה גרפי: עכשיו לא יכול להיות שב-2003 ביטל שר האוצר בזמנו נתניהו את המענקים ליהודי תימן.

שלמה גרפי: לא נותנים פתרון.

שלמה גרפי: מבטלים, תנו פתרון.

שלמה גרפי: לפחות דיור ציבורי.

שלמה גרפי: גם זה לא.

שלמה גרפי: ויותר מכך, הסאטמרים פועלים נגדנו בצורה חריפה ביותר.

שלמה גרפי: אני יכול להראות לכם פה שמראים את המדינה גוזזת פאות של יהודי תימן.

שלמה גרפי: השליחים ששלחתי לתימן פרסמו בעמוד שלם ב-Yemen Times שאנחנו מרגלים של המוסד.

שלמה גרפי: הם נלחמים כמו שאומרים בשיניים.

שלמה גרפי: למרות הכול הוצאתי מהם 69 נפש.

שלמה גרפי: אבל לצערי, הם הגיעו לפה, מגישים תביעות נגדם.

שלמה גרפי: לא נותנים להם פתרון.

שלמה גרפי: אין להם אפשרויות לשכור דירה בשוק החופשי.

שלמה גרפי: בוודאי לא לקנות דירה בשוק החופשי.

שלמה גרפי: המדינה לא יכולה לבטל דבר בלי לתת פתרון.

שלמה גרפי: אז שיתנו לפחות שכירות ציבורית.

שלמה גרפי: אבל לא יכול להיות מצב כזה.

שלמה גרפי: אנחנו עכשיו היינו בבית משפט.

שלמה גרפי: בית המשפט נתן להם חצי שנה לפתור את הבעיה.

שלמה גרפי: אם לא יזרקו אותם לרחוב.

שלמה גרפי: זו לא דרך.

שלמה גרפי: מדינת ישראל חייבת לתת פתרון.

שלמה גרפי: אז שלא יתנו מענקים, לפחות שיתנו דיור ציבורי.

שלמה גרפי: אבל לא יכול להיות שלא יהיה זה ולא יהיה זה.

שלמה גרפי: בשביל זה העלייה מתימן נתקעה.

ליה שמטוב: כמה זמן הם גרים במרכז קליטה?

שלמה גרפי: 4 שנים ללא הכוונה.

שלמה גרפי: עולה צריך לקבל הכוונה.

שלמה גרפי: כמו חונכים שאומרים להם מה לעשות.

שלמה גרפי: הם הרי לא מכירים את הנושא, לא מכירים את חוקי המדינה.

שלמה גרפי: צריך לכוון אותם ללכת או לעבודה או למקצועות, לדיור.

שלמה גרפי: אין דבר כזה.

שלמה גרפי: לא קיים דבר כזה.

שלמה גרפי: ואז הם נתקעים.

שלמה גרפי: הם עומדים, לא יודעים מה לעשות.

ליה שמטוב: משרד הקליטה לפחות במרכזי הקליטה אנשי סוכנות בשנה הראשונה מנחים אותם.

שלמה גרפי: עובדה שהם 4 שנים בלי פתרון.

שלמה גרפי: זו העובדה.

שלמה גרפי: כל אחד יכול להגיד מה שהוא רוצה אבל זו העובדה.

שלמה גרפי: בגדרה למשל יש 170 דירות.

שלמה גרפי: כשפניתי לשם למנהלת ואמרתי לה, אפשר להביא לפה עולים מתימן?

שלמה גרפי: היא אמרה, לא.

שלמה גרפי: זה מיועד רק לעולים מרוסיה.

שלמה גרפי: אין בעיה שיבנו לעולים מרוסיה אבל שיבנו גם לתימנים.

אופיר פינס-פז: נביא את התימנים דרך רוסיה יקבלו דירות.

שלמה גרפי: אולי זה יעזור.

שלמה גרפי: אני אומר לכם שאין עם מי לדבר.

שלמה גרפי: שלחתי מכתבים לכל הגורמים כולל ראש הממשלה.

שלמה גרפי: יש פה בעיות חמורות.

שלמה גרפי: משפחה אחת מבית שמש שלקחו להם 6 ילדים הסאטמרים.

שלמה גרפי: דנו על זה בוועדה.

שלמה גרפי: היתה החלטה.

שלמה גרפי: אבל אף אחד לא עשה שום דבר.

שלמה גרפי: יש להם 6 ילדים בארצות הברית כבר 8 שנים.

שלמה גרפי: הם לא ראו אותם.

שלמה גרפי: כי הם לא מקבלים ויזה.

שלמה גרפי: פניתי למשרד המשפטים, פניתי לראש הממשלה שהיה אריק שרון, למי לא פניתי?

שלמה גרפי: אף אחד לא מתייחס.

שלמה גרפי: זה לא יכול להיות דבר כזה.

אריאל דיפורטו: שמי אריאל דיפורטו.

אריאל דיפורטו: אני אחראית על עלייה ממזרח התיכון בסוכנות היהודית, במיוחד מתימן.

אריאל דיפורטו: קודם כל אני רוצה להדגיש מה ששלמה אמר.

אריאל דיפורטו: המצב מאוד לא טוב.

אריאל דיפורטו: כמו שהשר נהרי אמר אנחנו לא יכולים לדבר הרבה.

אריאל דיפורטו: המצב לא טוב.

אריאל דיפורטו: המשפחות מאוד חוששות ואנחנו עד עכשיו מ-19 לפברואר כשסעיד עלה ועד 21 ליוני הצלחנו להביא 5 בתי אב.

אריאל דיפורטו: בעזרתו של חביב קצב יש לנו כרגע בגלל שאין מענקים אנחנו מצליחים לקבל דיור ציבורי לאותם 5 בתי אב.

אריאל דיפורטו: הראשון הוא סעיד שהיה בבאר שבע, עזב את מרכז הקליטה בבאר שבע, הסוכנות היהודית השכירה לו דירה בבית שמש עד שהדירה הציבורית שלו תשוחרר.

אריאל דיפורטו: אבל ברור שלא כולם יוכלו לקבל דירה ציבורית.

אריאל דיפורטו: אין מספיק.

אריאל דיפורטו: לפחות לחמש משפחות האלו שהבאנו התחייבנו עבורם.

אריאל דיפורטו: מדובר על אנשים שרוצים להיות באותה קהילה שלהם.

אריאל דיפורטו: הכוונה שלנו לשים את כולם בבית שמש ביחד.

אריאל דיפורטו: כי קהילה תומכת היא מאוד חשובה להם.

אריאל דיפורטו: אבל ברור שמענקים והשוואת זכויות.

אריאל דיפורטו: אנחנו פה מדברים על סך הכול 250 יהודים שרוצים להגיע לארץ.

אריאל דיפורטו: יש להם אפשרות להגיע לארצות הברית.

אריאל דיפורטו: רוב היהודים לא רוצים להגיע לארצות הברית.

אריאל דיפורטו: כמו ששלמה אמר הסטאמרים מנסים להשתלט עד עכשיו.

אריאל דיפורטו: הם מבינים שהיהודים לא רוצים להגיע לארצות הברית והם עושים את הכול כדי למנוע מהם להגיע לארץ.

אריאל דיפורטו: ואנחנו צריכים לעשות את הכול כדי שהם יגיעו לארץ.

אופיר פינס-פז: למה לא מיישבים אותם בראש העין?

משולם נהרי: הם מוכנים בראש העין.

משולם נהרי: זה עולה יותר מבית שמש.

אריאל דיפרטו: לגבי המשפחה שבאשקלון 4 שנים, הם קיבלו הכוונה ואפילו חביב הציע להם דיור ציבורי בעבר.

אריאל דיפרטו: הם לא קיבלו את המקום שהם רצו ולכן הם סירבו לדיור הציבורי.

אריאל דיפרטו: אבל הם כן קיבלו דיור ציבורי.

אריאל דיפרטו: אם היה להם מענק נכון הם היו יוצאים יותר מהר מהמרכז קליטה.

אריאל דיפרטו: 250 יהודים זה סך הכול 50 בתי אב כי זה משפחות מרובות ילדים וזה לא הרבה לתת מענקים לאותן משפחות.

אריאל דיפרטו: הם זקוקים לזה.

אריאל דיפרטו: אני לא יודעת אם כולם שמעו.

אריאל דיפרטו: סעיד, זרקו לו רימון בתוך הבית.

אריאל דיפרטו: הוא יצא מהעיר שהוא היה גר בה.

אריאל דיפרטו: עבר לצנעא.

אריאל דיפרטו: ברח לארץ.

אריאל דיפרטו: מאיימים על היהודים כל יום.

אריאל דיפרטו: יש את המשפט החוזר של הרוצח של משה נהרי שהבטיחו שאם הוא יוצא להורג כל היהודים ימותו.

אריאל דיפרטו: ולכן כל יום הוא חשוב.

אריאל דיפרטו: אבל תבינו, אני בעצמי עולה ממדינת ערב, אני עולה ממרוקו.

אריאל דיפרטו: כשאנחנו יוצאים ממדינה כזאת אנחנו יוצאים בלי כלום.

אריאל דיפרטו: ולצאת בלי כלום ולהגיע לכלום זה לא פשוט.

אריאל דיפרטו: לפחות שם יש להם בית.

אריאל דיפרטו: לפחות יש להם שם עבודה.

אריאל דיפרטו: הם לא יודעים למה הם באים.

אריאל דיפרטו: חשוב לתת להם הבטחה שיקרה פה משהו.

איתן כבל: אני מכיר את הנושא היטב.

איתן כבל: מה שיש להם הם יעשו, הוא צריך לתת להם.

איתן כבל: זו לא הבעיה עם חביב קצב או ישראל שוורץ שאני מכיר אותם הרבה מאוד שנים.

איתן כבל: אני מכיר את עבודתם ואת יכולתם ובסופו של עניין אני מצטרף בתחילת דבריי למה שאמר חבר הכנסת אופיר פינס.

איתן כבל: בסופו של דבר זו החלטת ממשלה.

איתן כבל: רצון של הממשלה.

איתן כבל: ואם גברתי היושבת ראש ואנחנו נדע להתאחד סביב הצעת חוק שכולנו נגבה אותה אופוזיציה כקואליציה כאחד יש סיכוי.

איתן כבל: המשבר שהיה ליהדות תימן יותר מהרבה קבוצות אוכלוסייה שהגיעו מהעולם היה המעבר החד ממצב שהוא בהרי חושך במעבר חד אל תוך הציביליזציה.

איתן כבל: זה לא עניין של מה בכך.

איתן כבל: אפילו על סוסים לא הרשו להם שם לרכב.

איתן כבל: זה מחמור למטוס.

איתן כבל: זה לא עניין של מה בכך.

איתן כבל: אז נכון המצב הוא לא דומה היום.

איתן כבל: אבל תימני עדיין תימני.

איתן כבל: ודווקא אם מחליטים לעבוד והמצוקה שלהם היא קשה אז צריך לתת להם את כל הגיבוי הנדרש.

איתן כבל: זה שוק מנטלי.

איתן כבל: אני מכיר את ההוויה ואת החוויה התימנית לא פחות מאלה שגרים שם בכל פרמטר.

איתן כבל: אם בשפה, אם בכל דבר ודבר.

איתן כבל: צריך להבין את זה.

איתן כבל: זה יוצר משברים מיותרים, קריעה של משפחות.

איתן כבל: זה לא רק לקחת אנשים להגיד הבאנו אותם, צילומים על כבש המטוס של כמה נכבדים ואחר כך עוזבים אותם לנפשם.

איתן כבל: וזה המצב.

ליה שמטוב: אולי להביא 250 נפש משם קשה יותר מאשר להביא ממקום אחר מיליון.

ליה שמטוב: 250 זה אלה שנשארו שם.

ליה שמטוב: אנחנו בינתיים צריכים לטפל באלה שגרים 4 שנים פה במרכז הקליטה והם 50 משפחות בסך הכול.

ליה שמטוב: יכול להיות שלא כולם ירצו משכנתאות, יכול להיות שחלק ילכו לדיור הציבורי.

איתן כבל: אני שומע דיור ציבורי ישר האוזן שלי נשרפת.

איתן כבל: בתחילת הדרך זה בדיוק להתחיל לייצר את העוני הבא.

איתן כבל: אם יהיה אפשר אל תתפתו, וזה מפתה מאוד לקחת דיור ציבורי.

איתן כבל: מפתה מאוד.

איתן כבל: זה כאילו הממשלה נותנת והכול בסדר.

איתן כבל: אבל זה מכניס אותם לתוך מעגל מצוקה.

איתן כבל: שאחר כך שנים ודורות לא יוצאים ממנו.

איתן כבל: אני ממליץ לכם בכל לב שהממשלה תיתן, ותעשו את כל המאמצים כדי שתרכשו דירות שלכם.

איתן כבל: זה חלק מההתחברות לארץ, חלק מהיציאה מתוך המעגל שאתם נמצאים בו.

איתן כבל: תאמינו לי, אם לא לכם לילדי שלכם.

ליה שמטוב: תודה רבה.

ליה שמטוב: קודם כל הוועדה תפנה לראש הממשלה בבקשה שגם משרד הקליטה וגם משרד השיכון יעזרו למשפחות האלה וגם השר נהרי שאני חושבת שאם אפשר למצוא את התקציבים כדי לעזור למשפחות זה באמת לא הרבה משפחות.

ליה שמטוב: אם נראה שזה לא הולך אז נחשוב על חקיקה.

חביב קצב: העולים שנמצאים במרכזי קליטה פה מטופלים.

חביב קצב: העולים שמגיעים מתימן מטופלים בטיפול ייחודי.

חביב קצב: הם מלווים.

חביב קצב: מוצאים להם כל מיני פתרונות.

חביב קצב: אנחנו מכבדים את רצונם לא להסכים לכל מיני פתרונות שמציעים להם.

חביב קצב: אני עוד לא ראיתי פעם אחת שמישהו פינה משפחת עולים בכוח ממרכז קליטה.

חביב קצב: אנחנו לא מפנים ואף אחד לא יפנה משפחת עולים בכוח ממרכז קליטה.

חביב קצב: מרכז הקליטה מיועד לקלוט אנשים לתקופה קצרה.

חביב קצב: באותו רגע שהמשפחה נמצאת יותר מדי זמן במרכז קליטה אז היא מונעת ממשפחה אחרת להגיע לאותו מקום.

חביב קצב: בבקשה להירגע.

חביב קצב: אף אחד לא יפנה אף אחד בכוח.

חביב קצב: משפחות עולים מתימן במרכז קליטה עם כל המשתמע מכך.

חביב קצב: ובואו נחזור פשוט למסלול הנכון.

חביב קצב: מדובר בקבוצה מאוד קטנה, מטופלת בטיפול ייחודי, מיוחד.

חביב קצב: קל לדבר ולזרוק השמצות.

חביב קצב: בואו נחזור למסלול הנכון.

חביב קצב: עכשיו לגופו של עניין.

חביב קצב: יכולנו אתמול להציע פתרונות מגורים וכל מיני דירות שיש לנו.

חביב קצב: אנחנו לא הולכים איתם ראש בראש.

חביב קצב: אנחנו מנסים להגיע איתם לפתרון מכובד.

חביב קצב: מכבדים את הגישה שלהם, את המנטליות שלהם, את הצורך שלהם להיות אחד קרוב לשני בעדה.

חביב קצב: יש נושא של בתי כנסת.

חביב קצב: תפילות.

חביב קצב: מנהגים.

חביב קצב: אנחנו מכבדים את זה.

חביב קצב: לוקחים את זה בחשבון.

חביב קצב: אלא מה שלצערנו על פי החלטות הכנסת והממשלה במרץ 2003 הופסקו כלל המענקים לכלל הזכאים במדינת ישראל.

חביב קצב: יוצא מן הכלל היתה אוכלוסייה מאוד מצומצמת, חלק מעולי אתיופיה.

חביב קצב: לא כל עולי אתיופיה.

חביב קצב: חלק מהמשפחות שנמצאו במרכזי קליטה והצורך לפנות אותם על מנת לתת מקום לעולים אחרים.

חביב קצב: זה נושא כלכלי, נושא של חיסכון כספי.

חביב קצב: אחד נכנס אחד יוצא.

חביב קצב: העולים מתימן מטופלי בטיפול מיוחד.

חביב קצב: מגיעים ונקלטים במרכזי הקליטה.

חביב קצב: אני הגישה שלי שמי שנמצא מאוים בהוצאה להורג בתימן אז אני חושב שרצוי לו לעלות על המטוס ולבוא למדינת ישראל.

חביב קצב: מה שלא יהיה, משכנתא או לא משכנתא, מענק, זה לא שווה חיים.

חביב קצב: כל הטיפול שלנו בעולי תימן זה טיפול צנוע הייתי אומר.

חביב קצב: אנחנו באמצע דיונים בינינו ובין האוצר ובין משרד השיכון בנושא של פתרון הולם לדיור.

חביב קצב: מדובר על מספרים קטנים.

חביב קצב: הנושא של העלייה זה דבר מורכב.

חביב קצב: אני לא רוצה להרחיב את הדיבור.

חביב קצב: אנחנו נמצא את הדרך.

חביב קצב: אני מניח שייקח לנו כחודש ימים.

חביב קצב: נגיע לאיזו הצעה.

חביב קצב: נציע להם פתרון.

חביב קצב: אני מקווה שנוכל להציע להם פתרון הולם שמתאים לצרכים שלהם והייחודיות שלהם.

ישראל שוורץ: יש לנו השלכות רוחב.

ישראל שוורץ: אנחנו רוצים להרחיב את קבוצת מקבלי המענקים שהיום היא קבוצה ספציפית בתוך עולי אתיופיה בלבד.

ישראל שוורץ: ב-2003 היתה קבוצה גדולה יותר שקיבלה מענקים.

איתן כבל: הכול נכון.

איתן כבל: אבל בסוף למה החליטו לתת מענקים לקבוצה מאוד קטנה מעולי אתיופיה?

איתן כבל: כי מדובר בקבוצה ייחודית שאפשר לפלח אותה.

איתן כבל: אותו דבר מדובר על עולי תימן.

איתן כבל: ולא כי הם מאוימים שם.

איתן כבל: האיום הוא אותו אלמנט שנותן את הדחיפה.

איתן כבל: בסופו של עניין מדובר באוכלוסייה שהיכולת שלהם או הסיכוי שלהם להשתלב ללא עזרה מסיבית של המדינה זה העניין.

איתן כבל: בסוף בסוף זה הסיפור.

איתן כבל: זה הסיפור.

איתן כבל: כשמסתכלים על העולים מחבר המדינות הם באו ממדינה עם כל המשתמע מכך.

ליה שמטוב: הם גם באו בלי כלום.

איתן כבל: בסוף זאת מדינה אירופאית.

איתן כבל: בסוף בסוף.

איתן כבל: מתימן לא הגיעו מהנדסים ורופאים וטייסים.

משולם נהרי: חבר כנסת איתן כבל, אתה לא היית בתחילת דבריי.

משולם נהרי: אני ביקשתי עוד בוועדת שרים לענייני חקיקה העליתי את הנושא הזה.

משולם נהרי: לפני כן גם נפגשתי עם העולים והייתי גם אצלם.

משולם נהרי: אני נחשפתי לכל הנושא הזה בפעם הראשונה לפני יותר מעשר שנים כשהייתי במשרד החינוך והיה צריך להקים להם אולפן.

משולם נהרי: ואז ביקרתי שם כעובד מדינה ודאגנו להם.

משולם נהרי: הפעם השנייה זה עכשיו.

משולם נהרי: ברמה העקרונית יש רצון לעזור.

משולם נהרי: הבעיות הן רק טכניות.

משולם נהרי: זה לא בעיות עקרוניות.

משולם נהרי: לא צריך בשביל זה חקיקה ולא שום דבר.

משולם נהרי: צריך פשוט לשבת ולמצוא את הפתרונות והפתרונות קיימים.

משולם נהרי: צריך פשוט לעשות אותם בדרך המקצועית ואנחנו יושבים פה כדי לקבוע לו"ז.

משולם נהרי: לוח זמנים כדי שיהיה אפשר לפתור את הבעיות ולא לגרום לכך שזה ייקח כמה שנים או אפילו כמה חודשים.

משולם נהרי: עקרונית יש הסכמה.

משולם נהרי: אני לא מכיר אחד שמתנגד.

משולם נהרי: כולם מסכימים ויש אהדה אצל כולם לעזור ולסייע לא פחות מיהודי אתיופיה.

משולם נהרי: אני רוצה עוד פעם לעשות הפרדה.

משולם נהרי: אני מדבר על המשכנתאות.

משולם נהרי: אני מדבר על הדיור ולא דיור ציבורי.

משולם נהרי: אנחנו מדברים לאפשר להם לרכוש דירות.

משולם נהרי: בדרך כלל התימנים לא אוהבים לחיות בשכירות.

משולם נהרי: הם אוהבים שיש להם רכוש וזה שלהם.

משולם נהרי: זה נותן להם ביטחון כלכלי.

משולם נהרי: בגלל זה ביקשנו שאנשי המקצוע יהיו כדי לפתור את הבעיה כי אנחנו כבר התקדמנו כברת דרך.

משולם נהרי: תודה.

יוסי אבוטבול: אני בהחלט מסכים עם מה שחבר הכנסת כבל אמר שדיור ציבורי זה להכניס למעגל של דורות שאנחנו לא יוצאים מזה מבחינה חברתית.

יוסי גמזו: אני רוצה להתייחס לשתי נקודות כמי שמלווה את העולים.

יוסי גמזו: אני צמוד לעולים למעלה מ-20 שנה.

יוסי גמזו: מאז שהגיעה העלייה הראשונה ב-92-93.

יוסי גמזו: מבדיקה מעמיקה שנעשתה בשנים האחרונות עולה מהשטח מתימן שאם היו נותנים להם משכנתאות חלקם הגדול היו כבר פה.

יוסי גמזו: מעשי ההתאסלמות ומעשי הרצח היו נמנעים אם הם היו פה.

יוסי גמזו: לכן צריך להסתכל קדימה גם על האלמנט הזה.

יוסי גמזו: אבל הבעיה היא לא רק המשכנתא.

יוסי גמזו: יש דברים פה שאנשים לא יודעים עליהם ולא מודעים להם.

יוסי גמזו: יש בעיה גם עם הנוער של אלה שהגיעו ב-92-93.

יוסי גמזו: אין להם הכוונה.

יוסי גמזו: חלקם לא מתגייסים לצבא.

יוסי גמזו: חלקם עוזבים את הלימודים באמצע.

יוסי גמזו: ואנחנו הולכים ויוצרים פה בעיה חברתית חדשה שאיתן התייחס אליה וגם מר אבוטבול התייחס אליה.

יוסי גמזו: זה יחזור אלינו כבומרנג אם לא נתייחס לזה עכשיו.

יוסי גמזו: אם משווים את התנאים לתנאים של עולי אתיופיה יש פתרון גם לזה כי להם יש מענקים מסוימים ומוסדות לימוד וחינוך.

ליה שמטוב: כן.

ליה שמטוב: אבל זה לא קשור היום לנושא.

חביב קצב: כבוד היושב ראש.

חביב קצב: אין מסלול כזה.

חביב קצב: זה אותו דבר.

יוסי גמזו: לא.

יוסי גמזו: בנושא לימודים ודברים כאלה יש להם סיוע.

חביב קצב: תרשה לי להגיד לך שדווקא עולי תימן מופלים לטובה פרט לנושא של הדיור.

יוסי גמזו: מה יש להם בלימודים אקדמיים?

יוסי גמזו: מה הם מקבלים?

חביב קצב: כל מה שהם צריכים לקבל.

ליה שמטוב: הנושא היום הוא נושא משכנתאות וכל הדברים האחרים.

ליה שמטוב: ..

יוסי גמזו: והשוואת התנאים לתנאים של עולי אתיופיה תיפתר הבעיה החברתית.

ליה שמטוב: תראו הדשא של השכן תמיד יותר ירוק.

ליה שמטוב: אז כשאנחנו מדברים על עולי אתיופיה אז יש להם בעיות מפה עד להודעה חדשה.

ליה שמטוב: מברית המועצות גם.

ליה שמטוב: פה אנחנו מדברים היום על המשכנתאות ואני רואה שיש רצון לעזור וכמו שחביב קצב שיושבים גם משרד הקליטה, משרד השיכון ומשרד האוצר.

ליה שמטוב: אז בקרוב כנראה אנחנו נראה את הפתרון.

שרונה עמוסי: ד"ר שרונה עמוסי.

שרונה עמוסי: כמי שהיתה בפיקוח משרד החינוך הארצי אז כשמדברים על משכנתא או מדברים על משכן זה צורך בסיסי.

שרונה עמוסי: אני קצת מצרה על התפיסה שאדם להעלות אותו גם אם אין לו כלום.

שרונה עמוסי: כבר הקדימוני חז"ל ואמרו שאני חשוב כמת וטוב מת ולא עני.

שרונה עמוסי: שכל הייסורים שבעולם ולא עניות ולא דלות.

שרונה עמוסי: כי המשכנתא היא הביטחון הבסיסי.

שרונה עמוסי: וכשאני רואה את האנשים האלה כפי שהם נמצאים אני רואה אותם בצורה מאוד מאוד שונה מתפיסת העולם שנמצאת כאן.

שרונה עמוסי: כששאלו אותי במה עוסקת?

שרונה עמוסי: אמרתי בישיבה.

שרונה עמוסי: למה בישיבה?

שרונה עמוסי: כי מישיבה לישיבה וכמעט לא יצא כלום.

שרונה עמוסי: אמרתי אני עוסקת בישיבה.

שרונה עמוסי: ככה אני רואה את הדברים ובאמת סליחה.

שרונה עמוסי: כשאני רואה אותם במשכנתא כזו שאין להם והדשא של השכן אולי יותר ירוק אבל בוועדה מכובדת זו אנחנו לא כל כך יודעים באמת איך לקלוט.

שרונה עמוסי: אולי כשמגיעים עד פת לחם ומצבים קשים מאוד, זה לא הדיון של הנוער.

שרונה עמוסי: יש משהו שמציק לי מאוד.

שרונה עמוסי: כל אחד מקבל תקציב בבתי הספר ואילו התלמידים שבאים מתימן לא מקבלים את התקציב הזה.

שרונה עמוסי: למה?

שרונה עמוסי: גם כשהייתי במשרד החינוך בעלייה וקליטה 1.5% מקבל כל תלמיד הווה אומר 5 שעות שבועיות וכן גם שיעורי עזר.

שרונה עמוסי: גם את זה הם לא מקבלים.

שרונה עמוסי: מי אחראי לזה?

שרונה עמוסי: משרד החינוך אומר משרד הקליטה.

שרונה עמוסי: משרד הקליטה אומר משרד החינוך.

ליה שמטוב: לגבי הנושא שאת העלית אפשר לקיים ועדה משותפת, ועדת עלייה וקליטה וועדת חינוך ולהעלות את הנושא.

קרנה פיינשטיין כהן: רק להעיר הערת תוספת.

קרנה פיינשטיין כהן: הסוכנות היהודית עושה מעל ומעבר בנושא של ההבאה והצעדים הראשונים.

קרנה פיינשטיין כהן: יש איזשהו פער בעניין של הסיוע, גם בנושא קבלת החלטות לגבי דיור.

קרנה פיינשטיין כהן: כמה שזה נשמע מוזר זה לא פותר את העניין שיהיה סכום כסף כי הסוכנות צריכה לטפל ומטפלת, שוב, מעל ומעבר בהבאת העולים ארצה.

קרנה פיינשטיין כהן: כשהם כבר פה מישהו צריך לסייע להנחות, במציאת המקומות, במציאת הפתרונות.

קרנה פיינשטיין כהן: גם אם זה קנייה.

קרנה פיינשטיין כהן: כי יש פה קהילה שבאמת הכול כל כך חדש לה וכל כך הרבה פתרונות מובאים אל העולים ובאיזשהו שלב הם מגיעים למצב של בלבול.

קרנה פיינשטיין כהן: מה יותר טוב?

קרנה פיינשטיין כהן: יותר טוב משכנתא?

קרנה פיינשטיין כהן: יותר טוב דיור ציבורי?

קרנה פיינשטיין כהן: בלבול גדול ואם היתה איזושהי דרך לסייע גם בשלבים האלה במעבר הצר הזה בין סוכנות יהודית לקליטה, יש מקום של נפילה בין הכיסאות.

קרנה פיינשטיין כהן: וזה לעניות דעתי צריך למצוא איזשהו פתרון.

קרנה פיינשטיין כהן: כי במקרה בנושא של סעיד היה ליווי ועדיין יש ליווי צמוד ולא לכל התקופה תוכל הסוכנות להמשיך.

חביב קצב: הרבה כסף.

קרנה פיינשטיין כהן: כסף עוד ניחא.

קרנה פיינשטיין כהן: אני יושבת מול בחורה ששמה את הנשמה.

קרנה פיינשטיין כהן: אריאל היא פה.

קרנה פיינשטיין כהן: את הלב והנשמה והשעות.

קרנה פיינשטיין כהן: הם יוצאים מהידיים של הסוכנות וזה נורא נחמד שפתאום יש כסף אבל מה עושים עם זה וזה לא פשוט.

איתן כבל: בכל מקרה כשיש כסף זה יותר פשוט.

קרנה פיינשטיין כהן: זה אין ספק.

סעיד דהרי: בוקר טוב לכולם.

סעיד דהרי: אנחנו מבקשים מחברת הכנסת שבאמת ידאגו לאחינו בני תימן.

סעיד דהרי: אני לא יכול לדבר כל כך טוב עברית אבל העיקר שתבינו אותי.

סעיד דהרי: אם יש רצון באמת הם יכולים לעזור לנו.

סעיד דהרי: אם זה צ'יק צ'ק אם יש רצון מחברי הכנסת וכל אלה שעוזרים.

סעיד דהרי: עשו לי באמת כבוד וזה, אבל זה לא מספיק.

סעיד דהרי: כבוד אני לא רוצה.

סעיד דהרי: אנחנו רוצים להציל את המשפחות שהם בסכנה שם.

סעיד דהרי: אנחנו באמת רוצים שתדאגו על עולי תימן כמו עולים אחרים שמקבלים משכנתאות או דיור ציבורי.

סעיד דהרי: אני רוצה לזכור גם את כל אלה שעוזרים מהסוכנות.

סעיד דהרי: גם ראש הסוכנות.

סעיד דהרי: המנכ"ל.

סעיד דהרי: אני לא אשכח שהוא בקשר עם העולים החדשים וזה, אבל זה לא מספיק.

סעיד דהרי: זה לא מספיק.

סעיד דהרי: עזבתי הבית שלי הכול שמה.

סעיד דהרי: לא דבר קל שאחד יעזוב כל מה שיש לו.

סעיד דהרי: אני שמעתי כמה אנשים שדיברו על זה אפילו כשאני עדיין בתימן עובדים על זה אבל ככה לא יודעים כמה זמן.

סעיד דהרי: אני בקשר עכשיו עם אנשים בתימן.

סעיד דהרי: הם שואלים מה קורה עם המשכנתאות?

סעיד דהרי: החזירו את זה?

סעיד דהרי: אנחנו רוצים לבוא.

סעיד דהרי: אני לא יכול להגיד לו בטוח שאתה תבוא.

סעיד דהרי: אני לא יכול להגיד לו.

סעיד דהרי: אחר כך הוא בא לפה.

סעיד דהרי: אין לו שום דבר.

סעיד דהרי: אחר כך הוא יגיד מה עשית לי?

סעיד דהרי: אני לא רוצה להגיד את זה.

ליה שמטוב: אנחנו מסיימים.

ליה שמטוב: הוועדה שמעה את כל הבעיות.

יחיא מרחבי: אני רוצה להגיד עוד כמה מילים.

יחיא מרחבי: אני יחיא מרחבי.

יחיא מרחבי: אני פה 6 שנים בארץ ואני סבלתי הרבה.

יחיא מרחבי: פניתי למשרד ראש הממשלה, נשיא המדינה, עד שקיבלנו, הוצאנו את הנשמה עד שקיבלנו את המשכנתא שלנו.

יחיא מרחבי: עכשיו יש לי את המשפחה בתימן.

יחיא מרחבי: אחות שלי חטפו אותה לפני שבוע.

יחיא מרחבי: מה הבעיה?

יחיא מרחבי: השליחים מבטיחים, תעלו, הכול בסדר, יש בתים, יש זה.

יחיא מרחבי: מגיעים, זורקים אותם פה במרכז קליטה ואין שום דבר מזה.

יחיא מרחבי: מה שאני מבקש או שמביאים אותם מטפלים בהם עד הסוף, הממשלה מטפלת על הכול, מדינת ישראל יש לה את התפקיד הזה.

יחיא מרחבי: שיטפלו בם או שיגידו להם אנחנו לא יכולים לתת לכם בית.

יחיא מרחבי: אם אתם רוצים לעלות תעלו ככה, אם לא לא יכולים לעלות.

יחיא מרחבי: או לארצות הברית או לפה.

יחיא מרחבי: כל אחד ייקח את ההחלטה שלו.

יחיא מרחבי: רק מה שלא יבטיחו הבטחות.

יחיא מרחבי: יש אנשים שבאים מבטיחים אנחנו אנחנו אנחנו, סתם דיבורים באוויר, לא עושים שום דבר.

יחיא מרחבי: זה מה שאני מבקש.

ליה שמטוב: תודה.

ליה שמטוב: אנחנו רוצים לסיים.

ליה שמטוב: הוועדה קוראת לראש הממשלה להעביר החלטה להשוואת התנאים של העולים מתימן לאלו של העדה האתיופית בתחום מענקי המשכנתא.

ליה שמטוב: הוועדה קוראת למשרדי האוצר, למשרד הקליטה, למשרד הבינוי והשיכון להציע פתרון הולם לטיפול בעולי תימן ולהעביר לנו תוך חודש את הפתרון ואנחנו נדון פה בוועדה על זה.

ליה שמטוב: הוועדה מודה לשר משולם נהרי ומבקשת ממנו להמשיך להוביל את הפרויקט הזה וללוות את הנושא עד הפתרון.

ליה שמטוב: תודה.

ליה שמטוב: חודש אמרנו.

ליה שמטוב: הישיבה נעולה.

ליה שמטוב: תודה.